Daniel Săuca
"« Duminica trecută », a spus papa Francisc, «am ascultat relatarea Patimilor Domnului. La suferințele pe care le îndură, Isus răspunde cu o virtute care, deși nu este cuprinsă printre cele tradiționale, este foarte importantă: virtutea răbdării. Ea se referă la suportarea celor ce se suferă: nu întâmplător răbdarea are aceeași rădăcină cu pătimirea. Și tocmai în pătimire iese la iveală răbdarea lui Cristos, care cu blândețe și smerenie acceptă să fie arestat, pălmuit și condamnat pe nedrept; în fața lui Pilat nu reproșează nimic; suportă insultele, scuipările și biciuirile soldaților; suportă povara crucii; îi iartă pe cei care îl pironesc pe lemn, iar pe cruce nu răspunde la provocări, ci oferă milă. Aceasta este răbdarea lui Isus. Toate acestea ne spun că răbdarea lui Isus nu constă într-o rezistență stoică la suferință, ci este rodul unei iubiri mai mari»" (vaticannews.ro). E tot mai greu să avem răbdare. Ne grăbim. Ne grăbim al dracului de mult. Suntem luați parcă pe sus de vârtejul unei lumi nebune. Vrem ca totul să se întâmple acum. Nu mai raționăm, nu mai gândim de prea multe ori. Ne grăbim. Nu mai avem răbdare nici pentru suferința altora. Nu mai avem răbdare să citim. Nu mai avem răbdare aproape pentru nimic. Iubirea din spațiul public pare mai degrabă rodul manipulării decât al unor exerciții spirituale. Propagandele de tot felul parcă ne-au ucis virtuțile. "Putem crește capacitatea de a răbda cerând-o de la Duhul Sfânt, pentru că, după cum ne învață Sfântul Paul, răbdarea este un rod al Duhului sfânt (cf. Gal 5,22). Pe de altă parte, «pentru a cultiva răbdarea, virtute care dă respirație vieții, este bine să lărgim privirea și, de exemplu, să nu restrângem domeniul lumii la necazurile noastre, după cum ne invită să facem [cartea] Imitațiunea lui Cristos»" (vaticannews.ro). Sărbători binecuvântate!